
IGNALINOS R. VIDIŠKIŲ GIMNAZIJOS EKSTREMALIŲJŲ SITUACIJŲ VALDYMO PLANO PAPILDYMAS

I SKYRIUS
BENDROSIOS NUOSTATOS

1. Ignalinos r. Vidiškių gimnazijos ekstremaliųjų situacijų valdymo plano papildymas (toliau – papildymas) nustato gimnazijos direktoriaus, darbuotojų, mokinių ir kitų gimnazijoje esančių asmenų veiksmus, paskelbus civilinės saugos signalą „Oro pavojus“.
2. Civilinės saugos signalas „Oro pavojus“ skelbiamas informuojant apie neišvengiamą arba jau vykstančią dronų, orlaivių ar raketų ataką.
3. Šio papildymo tikslas – užtikrinti:
3.1. greitą gimnazijos bendruomenės perspėjimą;
3.2. mokinių ir darbuotojų patekimą į iš anksto numatytą priedangą ar saugias vietas;
3.3. tvarkingą mokinių evakavimą iš atvirų ir nesaugių patalpų į saugesnes vietas;
3.4. mokinių apskaitą;
3.5. nuolatinį informacijos apie situaciją gavimą iš oficialių šaltinių;
3.6. veiksmus iki oficialaus pavojaus atšaukimo.
4. Paskelbus oro pavojų, visi gimnazijoje esantys asmenys privalo nedelsdami vykdyti gimnazijos direktoriaus, jam nesant direktoriaus pavaduotojo ugdymui, jam nesant ūkvedžio (toliau – paskirti asmenys) nurodymus ir judėti į nustatytą priedangą. Šiuo metu yra keturios perspėjimo pranešimų apie oro pavojų kategorijos:
4.1. geltona – tikėtinas oro pavojus. Šis perspėjimas reiškia, kad tikėtinas oro pavojus, tačiau pavojų galinčių kelti objektų Lietuvos teritorijoje dar nėra. Gavus šį pranešimą išlikti ramiems, nusimatyti priedangą ar saugias vietas (rūsį, kitą patalpą be langų), sekti oficialią informaciją ir tolesnius pranešimus, reikalui esant, būti pasirengusiems reaguoti;
 	4.2. raudona – oro pavojus. Šis perspėjimas reiškia, kad objektas skrenda Lietuvos oro erdvėje arba yra didelė tikimybė, kad įskris į Lietuvos oro erdvę ir gali kelti grėsmę; 
4.3. geltona po raudonos – tikėtinas oro pavojus. Šis perspėjimas reiškia, kad tikėtinas oro pavojus, tačiau pavojų galinčių kelti objektų Lietuvos teritorijoje dar nėra. Gavus šį pranešimą likti priedangoje ar saugiose vietose iki pranešimo apie pavojaus pabaigą (balto);
4.4. balta – oro pavojaus nėra. Galima išeiti iš priedangos ar kitų saugių vietų.

II SKYRIUS
PASIRENGIMAS ORO PAVOJAUS ATVEJUI

5. Gimnazijos direktorius iš anksto:
5.1.  nustato mokinių ir darbuotojų judėjimo į priedangą maršrutus;
5.2.  paskiria darbuotojus, atsakingus už perspėjimą, mokinių nukreipimą, apskaitą ir pagalbą;
5.3.  užtikrina galimybę gauti oficialią informaciją nutrūkus įprastam ryšiui.
6. Gimnazijos ūkvedys periodiškai patikrina:
6.1.  priedangos prieinamumą;
6.2.  evakuacinių ir judėjimo maršrutų būklę;
6.3.  ryšio priemonių veikimą;
6.4.  pirmosios pagalbos ir kitas būtinas priemones.
7. Klasės auklėtojai mokiniams paaiškina, kad, išgirdus pranešimą apie oro pavojų, negalima savavališkai išeiti iš gimnazijos, grįžti į klasę ar judėti į kitą vietą be darbuotojo nurodymo.

III SKYRIUS
PERSPĖJIMAS APIE ORO PAVOJŲ

8. Gavus oficialų pranešimą apie oro pavojų, gimnazijos direktorius, jam nesant – paskirti asmenys nurodo budinčiam valytojui  signalizuoti skambučiu (vienas ilgas ištisinis skambutis) arba pats valytojas įjungia skambutį.
9. Visa gimnazijos bendruomenė turi būti informuota, ką reiškia vienas ilgas ištisinis skambutis ir kaip elgtis jam skambant.

IV SKYRIUS
MOKINIŲ IR DARBUOTOJŲ VEIKSMAI

10. Mokytojai, išgirdę pavojaus skambutį, suskaičiuoja pamokoje dalyvaujančius mokinius, uždaro langus, pasiima telefoną ir išveda mokinius iš klasės, užstato duris kėde (užstatytos kėde durys reiškia, kad patalpoje nėra žmonių) ir veda mokinius į rūsyje esančias rūbines.
11. Judant į priedangą draudžiama:
11.1. sustoti prie langų ir stiklo konstrukcijų;
11.2. fotografuoti ar stebėti galimus karinius veiksmus;
11.3. savavališkai keisti judėjimo kryptį;
11.4. grįžti į patalpas pasiimti daiktų;
11.5. skleisti nepatikrintą informaciją.
12. Gavus pranešimą pertraukos metu, mokytojas, turėsiantis pamoką atitinkamoje klasėje, eina į kabinetą, ir, atlikęs 10 punkte nurodytus veiksmus, kabinete esančius mokinius vedasi į atitinkamą rūbinę. Ten apklausęs mokinius, sužino, kiek mokinių buvo klasėje ir kiek jų trūksta. Rekomenduojama turėti klasės sąrašą. 
13. Paskirti asmenys patikrina, ar patalpose neliko mokinių ir darbuotojų. Apie trūkstamą mokinį, darbuotoją ar kitą gimnazijoje buvusį asmenį nedelsiant informuoja gimnazijos direktorių arba jo paskirtą asmenį.
14. Mokytojai ir mokinio padėjėjai priedangoje privalo būti su tos klasės mokiniais, kurioje vedė (jeigu oro pavojus paskelbtas pamokos metu) arba būtų vedę pamoką. 
15. Gavus pranešimą pertraukos metu, valytojai nukreipia grįžtančius iš lauko mokinius į rūbines, neleidžia niekam išeiti iš gimnazijos, užrakina tarnybines duris, palieka nerakintas tik paradines duris, per kurias galėtų įeiti iš gyvenvietės atėję asmenys.
16. Ūkvedys kartu su mokytojais paskirsto mokinių srautus po kitas priedangos (rūsio) patalpas.
17. Visi gimnazijoje esantys darbuotojai privalo ateiti į priedangą.
18. Direktorius ir klasės auklėtojai, atėję į priedangą, nedelsdami turimomis priemonėmis informuoja tėvus apie situaciją. Pranešimų tekstai pridedami: 
18.1. „Gerb. Tėveliai, informuojame, kad šiandien, gavus pranešimą apie oro pavojų, Jūsų vaikai yra nuvesti į gimnazijos rūsyje esančią priedangą. Jie yra saugūs ir jais tinkamai pasirūpinta. Prašome Jūsų nesiimti veiksmų ir nevykti į gimnaziją. Apie tolesnius veiksmus Jūs būsite informuojami“; 
18.2. „Gerb. Tėveliai, gavus pranešimą apie oro pavojaus atšaukimą, Jūsų vaikai iš priedangos grįžo į klases ir jiems vyksta ugdymo procesas. Vaikai yra sveiki ir saugūs“. 
19. Direktorius/klasės auklėtojai negali kviesti tėvų pasiimti vaikų, kol negautas pranešimas apie pavojaus pabaigą. 
20. Tėvai neturi vykti į gimnaziją ir prašyti išleisti vaikų oro pavojaus metu. Tėvams atvykus pasiimti vaiko, primygtinai rekomenduoti tėvams kartu su vaiku pasilikti priedangoje iki bus atšauktas oro pavojus.
21. Direktoriaus pavaduotojas ugdymui, mokytojai, socialinis pedagogas, visuomenės sveikatos priežiūros specialistas, spec. pedagogas, mokinio padėjėjai stebi emocinę vaikų būseną, teikia reikalingą pagalbą mokiniams.
22. Priedangoje:
22.1. nevykdoma savavališka evakuacija;
22.2.  neatidaromos durys ir neišeinama į lauką be nurodymo;
22.3.  klausomasi oficialios informacijos;
22.4.  taupomos ryšio priemonių baterijos;
22.5.  laikomasi tvarkos ir padedama jaunesniems ar pagalbos reikalingiems asmenims;
22.6.  nekeliama panika ir neskelbiama nepatikrinta informacija.
23. Mokiniai, darbuotojai ir kiti įstaigoje esantys asmenys privalo laikytis saugumo reikalavimų ir likti priedangoje ar kitose saugiose vietose iki pranešimo apie pavojaus pabaigą.
24. Telefonais galima naudotis tik būtinais atvejais, kad nebūtų apkrauti ryšio tinklai, rekomenduojama rašyti žinutes.
25. Priedangoje turi būti pirmosios pagalbos rinkinys, geriamojo vandens, radijo aparatas, žibintuvėlis, kėdžių ir kitų priemonių. 
26. Jei oro pavojus užklumpa gimnazijos bendruomenę lauke, darbuotojai kuo skubiau organizuoja patekimą į artimiausią tinkamą priedangą arba, jeigu ji toli, ieško vietovės reljefo nelygumų – griovio, pylimo, įdubos ar kitos žemiau esančios vietos, galinčios sumažinti skeveldrų ir smūgio bangos poveikį.
27. Iš priedangos išeinama tik gavus gimnazijos vadovo arba jo įgalioto asmens nurodymą, kai tai neprieštarauja kompetentingų institucijų nurodymams.
28. Grįžus į klases atliekama pakartotinė mokinių apskaita.
29. Visi gimnazijos darbuotojai turi turėti savo mobiliuosiuose telefonuose atsisiųstą programėlę LT72.lt ir aktyvią žinučių programėlę, informuojančią apie kylančius pavojus.
30. Mokyklinių autobusų vairuotojai, prieš vykdami į išvyką ar ekskursiją privalo sužinoti, kur jų vykimo maršrute yra priedangos arba kitos saugios vietos.

V SKYRIUS
TRUMPAS VEIKSMŲ ALGORITMAS

31. Gimnazijoje gavus pranešimą „Oro pavojus“, atliekami šie veiksmai:
	Ištisiniu skambučio signalu perspėjama gimnazijos bendruomenė.

	Nutraukiamos pamokos ir kita veikla.

	Mokytojai organizuoja mokinių judėjimą į priedangą.

	Patikrinamos patalpos, kad jose neliktų mokinių ar darbuotojų.

	Priedangoje suskaičiuojami mokiniai ir darbuotojai.

	Pranešama direktoriui/paskirtiems asmenims apie trūkstamus asmenis.

	Informuojami tėvai.

	Liekama priedangoje ir klausomasi oficialių nurodymų.

	Išeinama iš priedangos tik gavus oficialų leidimą.

	Atliekama pakartotinė mokinių apskaita.

	Informacija pateikiama savivaldybei.



VI SKYRIUS
VEIKSMAI ORO PAVOJAUS METU ESANT LAUKE

32. Gavus oro pavojaus pranešimą būnant lauke, reikia:
32.1.  kuo skubiau susirasti artimiausią priedangą arba kitą saugią vietą ir ten pasislėpti; tai gali būti ne tik priedangos ženklu pažymėta vieta, bet ir požeminė pėsčiųjų perėja, tunelis, rūsys ar kita apsaugą galinti suteikti vieta;
32.2.  be būtino reikalo nejudėti atvirose erdvėse;
32.3. be būtino reikalo neskambinti artimiesiems mobiliojo ryšio telefonais, kad ryšio linijos nebūtų perkrautos ar užblokuotos; norint susisiekti su artimaisiais, geriau rašyti žinutes; skambinti tik tada, kai reikia pranešti apie būtiną pagalbą, sužeistuosius ar netikėtą pavojų;
32.4.  nuolat sekti per visuomenės informavimo priemones perduodamą oficialią informaciją, nes keičiantis situacijai gali kisti ir rekomendacijos;
32.5.  išlikti pasislėpusiems, kol bus gautas pranešimas, kad oro pavojaus nėra (balta kategorija);
32.6.  nepasiduoti panikai – elgtis ramiai, susikaupti ir vykdyti pateikiamus nurodymus;
32.7.  nefilmuoti ir nefotografuoti skrendančių objektų.

VII SKYRIUS
VEIKSMAI ORO PAVOJAUS METU VAIRUOJANT MIESTE

33. Gavus oro pavojaus pranešimą vairuojant mieste, reikia: 
33.1.  nepanikuoti, laikytis Kelių eismo taisyklių ir nekelti pavojaus kitiems eismo dalyviams, ramiai važiuoti artimiausios priedangos link;
33.2.  jeigu nėra galimybės pasiekti priedangą, ieškoti artimiausios vietos, galinčios suteikti apsaugą nuo skeveldrų ir smūgio bangos poveikio – tvirto pastato, požeminės automobilių stovėjimo aikštelės, požeminės perėjos, rūsio ar kitos saugesnės vietos;
33.3.  staiga nestabdyti važiuojamojoje dalyje ir nepalikti transporto priemonės vietose, kuriose galima trukdyti eismui ar sukelti papildomą pavojų;
33.4.  vengti sustoti ant tiltų, viadukų, tuneliuose, po estakadomis, prie degalinių, energetikos infrastruktūros objektų, karinės paskirties objektų, didelių žmonių susibūrimo vietų ar kitose galimai pavojingose teritorijose;
33.5.  pasiekus saugesnę vietą, išjungti variklį, palikti transporto priemonę ir eiti į priedangą arba pastato vidų.

VIII SKYRIUS
VEIKSMAI ORO PAVAOJAUS METU VAIRUOJANT UŽMIESTYJE

34. Gavus oro pavojaus pranešimą vairuojant užmiestyje, reikia: 
34.1. įvertinti aplinką laikantis Kelių eismo taisyklių, neviršyti leistino greičio ir staiga nestabdyti;
34.2.  negirdint ir nematant akivaizdžių pavojaus požymių, saugiai tęsti kelionę iki artimiausios vietos, kur galima geriau apsisaugoti – gyvenvietės, pastato, požeminės perėjos ar kitos saugesnės vietos;
34.3. jeigu matomas žemai skrendantis objektas, girdimi sprogimai ar kiti akivaizdūs pavojaus požymiai, saugiai sustoti už važiuojamosios dalies ribų, išjungti variklį ir, jei įmanoma, palikti transporto priemonę;
34.4. automobilis ar kita transporto priemonė nėra priedanga, todėl nerekomenduojama slėptis automobilyje, prie jo ar po juo – transporto priemonė neapsaugo nuo skeveldrų poveikio ir gali užsidegti;
34.5. jei netoliese nėra priedangos, pastato ar kitos saugesnės vietos, reikia pasitraukti nuo transporto priemonės ir ieškoti vietovės reljefo nelygumų – griovio, pylimo, įdubos ar kitos žemiau esančios vietos, galinčios sumažinti skeveldrų ir smūgio bangos poveikį;
34.6. reikia atsigulti ant žemės, prisidengti galvą ir kaklą rankomis ar turimomis priemonėmis ir laukti, kol pavojus praeis arba bus pateikta oficiali informacija;
34.7. jeigu nėra galimybės pasitraukti iš transporto priemonės, reikia laikytis žemiau langų linijos ir rankomis ar turimomis priemonėmis prisidengti galvą bei kaklą;
34.8. įsijungus Lietuvos radiją ar kitus oficialius informavimo kanalus, sekti gyventojams teikiamą informaciją ir vykdyti valstybės bei savivaldybių institucijų ir tarnybų nurodymus.

IX SKYRIUS
VEIKSMAI ORO PAVOJAUS METU VIEŠAJAME TRANSPORTE

35. Gavus oro pavojaus pranešimą viešajame transporte, reikia: 
35.1. Vadovautis vairuotojo nurodymais, netrukdyti vairuotojui ir nereikalauti sustoti pageidaujamoje vietoje;
35.2. sustojus autobusui ir išlipus iš jo, kuo skubiau susirasti artimiausią priedangą. Tai gali būti nebūtinai priedangos ženklu pažymėta vieta, bet ir požeminės pėsčiųjų perėjos, tuneliai, rūsiai ir pan., ir ten pasislėpti; 
35.3. be ypatingos priežasties neiti į gatvę. 

X SKYRIUS
BAIGIAMOSIOS NUOSTATOS

36. Papildymas yra neatskiriama gimnazijos ekstremaliųjų situacijų valdymo plano dalis.
37. Papildymas skelbiamas gimnazijos svetainėje adresu www.vidiskiugimnazija.lt.
38. Darbuotojai supažindinami su papildymu elektroniniu būdu per Deka Office sistemą, klasės auklėtojai supažindina mokinius pasirašytinai elektroninio Tamo dienyno skyriuje „Saugaus elgesio ir kiti instruktažai“.
39. Papildymas peržiūrimas ir atnaujinamas pasikeitus teisės aktams arba nustačius praktinių pratybų metu išryškėjusius trūkumus.

______________________
